《次韵柳子玉谪官寿春舟过宛丘见寄二首》
宋代·苏辙

局冷曾非簿领迷，幽居浑似未官时。
忽闻客至惊还喜，出见泥深笑不知。
谋拙未能忧岁计，身闲聊可饱晨炊。
行舟借问何匆草，淮口无潮月正亏。
献酬不用辞升斗，曲直何劳问尺寻。
要路风波无限恶，谪居情味最能深。
交従锦水初无间，邻卜共山已有心。
草圣诗豪并神速，数因南雁惠佳音。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。